OBRAZLOŽITVENI MEMORANDUM

1. OZADJE PREDLOGA

Člen 19 Uredbe Sveta št. 1311/2013 z dne 2. decembra o večletnem finančnem okviru za obdobje 2014–2020[1] (uredba o večletnem finančnem okviru) določa revizijo večletnega finančnega okvira v primeru poznega sprejetja novih pravil ali programov v okviru deljenega upravljanja:

1. Če so po 1. januarju 2014 sprejeta nova pravila ali programi v okviru deljenega upravljanja za strukturna sklada, Kohezijski sklad, Evropski kmetijski sklad za razvoj podeželja, Evropski sklad za pomorstvo in ribištvo, Sklad za migracije in azil ter Sklad za notranjo varnost, se večletni finančni okvir revidira, da se omogoči prenos dodeljenih sredstev, ki niso porabljena v letu 2014, na naslednja leta, in sicer dodatno na ustrezne zgornje meje odhodkov.

2. Revizija, povezana s prenosom neporabljenih dodeljenih sredstev za leto 2014, se sprejme pred 1. majem 2015.

Zaradi poznega sporazuma o večletnem finančnem okviru 2014–2020 so bili številni pravni akti, ki vsebujejo določbe za izvajanje skladov, sprejeti decembra 2013, in sicer za Evropski sklad za regionalni razvoj (ESRR), Evropski socialni sklad (ESS), Kohezijski sklad (KS) in Evropski kmetijski sklad za razvoj podeželja (EKSRP), ter maja 2014 za Evropski sklad za pomorstvo in ribištvo (ESPR), Sklad za azil, migracije in vključevanje (SAMV) ter Sklad za notranjo varnost (SNV). Naknadno je bilo med letom 2014 za vsak sklad sprejetih veliko izvedbenih in delegiranih aktov.

Strategija Komisije za začetek neuradnega dialoga o programskih dokumentih za Evropske strukturne in investicijske sklade (skladi ESI, tj. ESRR, ESS, KS, EKSRP in ESPR) je od leta 2012 dosegla pomembne rezultate. Sprejetje partnerskega sporazuma z državami članicami je trajalo približno štiri mesece manj kot v prejšnjem programskem obdobju.

Vseeno pa zaradi poznega dogovora o pravnih aktih številnih programov ni bilo mogoče sprejeti v letu 2014, prav tako niso dovolj dodelani, da bi se zanje lahko uporabil postopek prenosa odobritev iz člena 13 finančne uredbe[2]: Pri programih, ki so bili ob koncu leta 2014 pripravljeni za sprejetje, vendar jih zaradi pomanjkanja časa ni bilo mogoče uradno sprejeti, se lahko za obveznosti iz leta 2014 uporabi postopek prenosa iz člena 13(2)(a) finančne uredbe. Pripravljen za sprejetje v tem kontekstu pomeni, da je pripravljalna faza zaključena in niso potrebni nobeni nadaljnji ukrepi pred začetkom postopka, s katerim Komisija sprejme odločitev o sprejetju programa. V takšnih primerih postopek prenosa dovoljuje prenos obveznosti iz leta 2014 v leto 2015, če se zneski iz leta 2014 prevzamejo do 31. marca 2015.

Odobritve, ki niso bile niti porabljene v letu 2014 niti prenesene, je treba prerazporediti v prihodnja leta z revizijo večletnega finančnega okvira v skladu s členom 19 uredbe o večletnem finančne okviru.

Poleg revizije zgornjih mej večletnega finančnega okvira bo treba sprejeti tudi spremembo proračuna glede odobritev za prevzem obveznosti za leto 2015. Tako revizija kot sprememba proračuna bosta predpogoja za sprejetje programov, ki sprožajo proračunsko obveznost in plačilo začetnega predhodnega financiranja.

2. PRAVNI ELEMENTI PREDLOGA

2.1. Področje uporabe revizije

Revizija iz člena 19 uredbe o večletnem finančnem okviru se uporablja za sprejetje novih pravil ali programov v okviru deljenega upravljanja po 1. januarju 2014, in sicer za sklade ESI, Sklad za azil, migracije in vključevanje (SAMV) in Sklad za notranjo varnost (SNV). Zato velja za programe, sprejete po 1. januarju 2014, tudi v primerih, ko je bil zadevni akt do takrat sprejet. Poleg tega pravila ne zajemajo le osnovnih zakonodajnih aktov o določitvi določb za izvajanje zadevnih skladov, ampak tudi izvajanje delegiranih aktov, v kolikor so ti predpogoj za pripravo ali dokončanje programov.

Posledično ta določba velja tudi za sredstva iz posebne dodelitve za Pobudo za zaposlovanje mladih, saj ima enako pravno podlago kot programi.

Velja tudi za Evropski sklad za pomoč najbolj ogroženim (ESPNO), ker njegove obveznosti izhajajo iz strukturnih skladov in se izvajajo v okviru deljenega upravljanja.

Končno, člen 19 zajema tudi prispevke iz ESRR za čezmejne programe in programe za morske bazene v okviru evropskega instrumenta sosedstva in instrumenta za predpristopno pomoč, saj so ti zneski del nacionalnih dodelitev, ki so opredeljene v členu 91(2) uredbe o skupnih določbah za sklade ESI[3].

Nasprotno, določba ne velja za zneske, prerazporejene iz Kohezijskega sklada v instrument za povezovanje Evrope, niti za tehnično pomoč na pobudo Komisije, niti za inovativne ukrepe, saj ti niso del programov in jih upravlja Komisija v okviru neposrednega upravljanja. Prav tako ne velja za prispevke iz razdelka 4 večletnega finančnega okvira, tudi kadar se prerazporedijo v ESRP in cilj evropskega teritorialnega sodelovanja.

Člen 19 ne določa nobenih omejitev glede profila prerazporeditev dodelitev v prihodnja leta.

3. PRERAZPOREDITEV ODOBRITEV

V letu 2014 so zapadle odobritve za prevzem obveznosti za programe v okviru deljenega upravljanja v smislu člena 19 uredbe o večletnem finančnem okviru v znesku 21 043 639 478 EUR v tekočih cenah. To ustreza tranšam programov iz leta 2014, ki jih ni bilo mogoče prevzeti v letu 2014 niti prenesti v leto 2015.

Spodnja razpredelnica prikazuje razdelitev obveznosti v letu 2014 po skladih, pri čemer prevzete obveznosti v letu 2014 ločuje od prenesenih obveznosti in obveznosti, ki bodo prerazporejene v skladu s členom 19 uredbe o večletnem finančnem okviru.

Komisija predlaga prerazporeditev večjega dela odobritev, ki se niso porabile v letu 2014, v leto 2015, da bi ohranila raven naložb v rast in delovna mesta, zmanjšala razlike v obravnavi za programe, sprejete v letu 2014, in zagotovila enako obravnavo za programe, pri katerih se tranša obveznosti iz leta 2014 prenese v skladu s členom 13 finančne uredbe[4]. Zato bodo vse dodelitve, ki niso bile porabljene v letu 2014 niti prenesene, prerazporejene v leto 2015, razen v naslednjih primerih:

Za neporabljene odobritve iz EKSRP se predlaga prerazporeditev enakih delov v leti 2015 in 2016. To upravičuje kumulativni učinek zlasti naslednjih okoliščin:

– Regulativni okvir, ki določa temeljne elemente, ki jih morajo države članice upoštevati pri pripravi programov za razvoj podeželja, je bil dokončan šele v drugi polovici leta 2014. Poleg tega je zadnja uredba o spremembi temeljnega akta po odločitvi držav članic, da prerazporedijo zneske med neposredne pomoči in razvoj podeželja, ki je s tem vplivala na načrtovanje programov, začela veljati šele konec decembra 2014.

– Zaradi prehodnih določb iz Uredbe (EU) št. 1310/2013 je treba precejšnje zneske, porabljene v okviru novih programov za razvoj podeželja, še vedno izplačati znotraj proračunske vrstice za stare programe med prehodom med dvema obdobjema. Zato bi podvajanje razpoložljivih obveznosti v proračunski vrstici za novi program za razvoj podeželja (PRP) vodilo do dodatnih neporabljenih odobritev v letu 2015, saj skupna letna plačila ne bi porabila vseh razpoložljivih obveznosti v proračunski vrstici za nove programe za razvoj podeželja.

– V nasprotju z drugimi skladi ESI, programi, ki se financirajo iz EKSRP, ne bodo upravičeni do letnega predhodnega financiranja, zaradi česar bo zanje mogoče zahtevati višje zneske vmesnih plačil znotraj rokov za sprostitev obveznosti.

Za prispevke iz ESRP za čezmejne programe in programe za morske bazene v okviru evropskega instrumenta sosedstva (programi ENI-CBC) in instrumenta za predpristopno pomoč (programi IPA-CBC) se predlaga prerazporeditev vseh odobritev ESRP iz leta 2014 v leto 2017. Vzpostavitev teh programov je bolj kompleksna in traja dlje. To je posledica posebnega značaja teh programov, pri katerih sodelujejo države članice in države kandidatke ali sosednje države.

Za programe, ki se financirajo iz SAMV ali SNV, se odobritve, ki niso bile porabljene v letu 2014, prerazporedijo v leta od 2015 do 2017, pri čemer se zneski prerazporeditev postopno znižujejo. Temeljna akta za te sklade sta bila sprejeta šele maja 2014, še vedno pa niso bili sprejeti številni izvedbeni in delegirani akti. Za ta sklada veljajo strožja previla za sprostitev obveznosti kot za sklade ESI, tj. n+2 od drugega leta izvajanja, namesto n+3. Nazadnje velja omeniti, da države članice z upravljanjem teh skladov v okviru deljenega upravljanja še nimajo veliko izkušenj. Pri predlagani prerazporeditvi odobritev iz leta 2014 na tri leta se upoštevajo te posebne značilnosti.

Posledično se za odobritve, ki niso bile porabljene v letu 2014, predlaga prerazporeditev v prihodnja leta, kot je prikazano v spodnji tabeli.

4. VPLIVI NA PLAČILA

Plačila v letu 2015 se bodo krila v okviru izglasovanega proračuna za leto 2015. Prvo začetno predhodno financiranje, ki ni bilo plačano v letu 2014, bo moralo biti plačano v letu 2015 skupaj z drugim predhodnim financiranjem. Vendar so bile ustrezne neporabljene odobritve v letu 2014 porabljene za prerazporeditve, da bi se zmanjšal zaostanek neplačanih računov iz preteklega obdobja 2007–2013, pri čemer je po potrebi možna obratna prerazporeditev v letu 2015, da se krijejo predhodna financiranja.

Srednjeročne in dolgoročne vplive na vmesna plačila prerazporeditve je težje predvideti.

Zakonodajni akti, ki določajo določbe za izvajanje skladov, vsebujejo določbe za samodejno sprostitev odobritev, ki niso bile porabljene v določenem roku, ki je n+3 leta za sklade ESI in n+2 leti za SAMV in SNV.

Leto „n“ je leto proračunske obveznosti. Ker bodo tako v primeru prenosa odobritev za prevzem obveznosti kot v primeru njihove prerazporeditve iz leta 2014 v leto 2015 proračunske obveznosti prevzete v letu 2015, se bo obdobje n+3 začelo z letom 2015, rok pa se bo v skladu s tem premaknil iz konca leta 2017 na konec leta 2018. Pri n+2 velja isto: obdobje se bo začelo z letom 2015, rok za se bo v skladu s tem premaknil za eno leto.

To bi lahko načeloma povzročilo premik plačil iz enega leta v drugo, ne da bi to znižalo splošne potrebe v obdobju 2014–2020. Po drugi strani pa realen potek izvajanja ne bo vnaprej določen s prerazporeditvijo. Odhodki vseh programov, ne glede na datum njihovega sprejetja, so upravičeni od 1. januarja 2014 (ter od 1. septembra 2013 za Pobudo za zaposlovanje mladih in od 1. decembra 2013 za Evropski sklad za pomoč najbolj ogroženim). To pomeni, da bi se izvajanje lahko začelo pred uradnim sprejetjem zadevnega programa in bi se omejil vpliv zamud na vložitev zahtevkov za vmesna plačila.

Tako dejstvo, da imajo države članice n+3 leta za porabo sredstev (n+2 za SAMV in SNV), pri čemer se upoštevata začetno in letno predhodno financiranje, kot tudi razpoložljivost skupne razlike v okviru zgornje meje za plačila (člen 5 uredbe o večletnem finančnem okviru) naj bi po pričakovanjih nadalje ublažila vpliv prerazporeditev obveznosti iz leta 2014 na letne zgornje meje plačil.

Zato Komisija ne predlaga revizije zgornjih mej plačil. Redno bo pregledovala položaj ob upoštevanju izvajanja ter bo po potrebi dajala predloge v skladu z ustreznimi določbami uredbe o večletnem finančnem okviru.

5. REVIDIRAN FINANČNI OKVIR V TEKOČIH CENAH

Predlagana prerazporeditev odobritev v spodnji razpredelnici večletnega finančnega okvira je izražena v tekočih cenah in vključuje tehnične popravke za leto 2015[5].

Uredba Sveta o spremembi uredbe o večletnem finančnem okviru se mora sklicevati na osnovno razpredelnico iz te priloge, ki je izražena v stalnih cenah iz leta 2011. Zneski v tekočih cenah se torej pretvorijo v cene iz leta 2011.

2015/0010 (APP)

Predlog

UREDBA SVETA

o spremembi Uredbe (EU, Euratom) št. 1311/2013 o večletnem finančnem okviru za obdobje 2014–2020

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 312 Pogodbe,

ob upoštevanju Pogodbe o ustanovitvi Evropske skupnosti za atomsko energijo, zlasti člena 106 a Pogodbe,

ob upoštevanju predloga Evropske komisije,

ob upoštevanju odobritve Evropskega parlamenta,

po posredovanju osnutka zakonodajnega akta nacionalnim parlamentom,

v skladu s posebnim zakonodajnim postopkom,

ob upoštevanju naslednjega:

(1) Člen 19 Uredbe Sveta (EU, Euratom) št. 1311/2013[6] določa, da je v primeru sprejetja po 1. januarju 2014 novih pravil ali programov v okviru deljenega upravljanja za strukturne sklade, Kohezijski sklad, Evropski kmetijski sklad za razvoj podeželja, Evropski sklad za pomorstvo in ribištvo, Sklad za azil, migracije in vključevanje ter Sklad za notranjo varnost potrebno večletni finančni okvir revidirati, da se odobritve, ki niso bile porabljene v letu 2014, prerazporedijo na naslednja leta, in sicer dodatno na ustrezne zgornje meje odhodkov. Revizija, povezana s prerazporeditvijo neporabljenih odobritev za leto 2014, se sprejme pred 1. majem 2015.

(2) Zaradi tega poznega sprejetja 11 216 187 326 EUR odobritev za strukturne sklade in Kohezijski sklad v tekočih cenah, 9 446 050 652 EUR odobritev za Evropski kmetijski sklad za razvoj podeželja in Evropski sklad za pomorstvo in ribištvo v tekočih cenah ter 442 319 096 EUR odobritev za Sklad za azil, migracije in vključevanje ter Sklad za notranjo varnost ni bilo mogoče prevzeti v letu 2014 niti prenesti v leto 2015.

(3) Prilogo k Uredbi (EU, Euratom) št. 1311/2013 bi zato bilo treba revidirati s prerazporeditvijo odobritev za prevzem obveznosti, ki niso bile porabljene v letu 2014, v prihodnja leta na podrazdelek 1b, razdelek 2 in razdelek 3. Za ta namen bi bilo treba številke v tekočih cenah preračunati v cene iz leta 2011.

(4) Uredbo (EU, Euratom) št. 1311/2013 bi bilo zato treba ustrezno spremeniti –

SPREJEL NASLEDNJO UREDBO:

Člen 1

Priloga k Uredbi (EU, Euratom) št. 1311/2013 se nadomesti z besedilom iz Priloge k tej uredbi.

Člen 2

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL L 347, 20.12.2013, str. 884.

[2] Uredba (EU, Euratom) št. 966/2012 Evropskega Parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).

[3] Uredba (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1081/2006 (UL L 347, 20.12.2013, str. 320).

[4] Tako v primeru prenosa kot prerazporeditev odobritev za prevzem obveznosti iz leta 2014 v leto 2015 bodo proračunske obveznosti prevzete v letu 2015. Rok n+3 za sklade ESI se bo v skladu s tem premaknil iz konca leta 2017 na konec leta 2018. Rok n+2 za SAMV in SNV se bo v skladu s tem premaknil iz konca leta 2016 na konec leta 2017.

[5] Sporočilo Komisije Svetu in Evropskemu parlamentu: Tehnična prilagoditev finančnega okvira za leto 2015 v skladu z gibanji BNP (člen 6 Uredbe Sveta 1311/2013 o večletnem finančnem okviru za obdobje 2014–2020), COM(2014) 307 final, 28.5.2014.

[6] Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).

PRILOGE

VEČLETNI FINANČNI OKVIR (EU-28)